कृष्णमूर्ति फाउंडेशन से पढ़े लिखे, अर्थशास्त्र में ग्रैजुएट कृष्णा ने इन फि़करों की परवाह नहीं की। संगीत की सीमा नहीं होती इसलिये गृहयुद्ध से प्रभावित श्रीलंका में भी सालों काम किया समाज को जोड़ने के लिये। कृष्णा को सुनते जाने पर सीरतें खुलती जाती हैं, उनके ( भावम) आपको नये अहसास से भर देते हैं। कई बार वह महफिल में तान-आलाप-बंदिश को नहीं मानते उस निर्माण को तोड़ते-मरोड़ते रहते हैं, ठीक वैसे ही जैसे ब्राह्मणों के घर में पैदा होकर वह संगीत में ब्राह्णवाद के ख़िलाफ लड़ रहे हैं। वर्णम को बीच में लाकर उन्होंने परंपरावादियों को एक चुनौती सी दे दी थी। एक स्वतंत्र कलाकार, लेखक, वक्ता के तौर पर। संगीत ने कृष्णा की कलात्मकता को आकार-आधार दिया लेकिन उन्होंने इस कला के सामाजिक आधार पर सवाल खड़े किए, उसके जाति वर्चस्व के खिलाफ खड़े हुए। शायद यही बेबाकी कंसर्ट के बीच बेअदबी से पैर हिलाने वाले किसी वीआईपी, घड़ी देखने वाले किसी सज्जन पर भी निकल जाती है। घंटे भर गाने के बाद मन ना होने पर सभा से कहने का साहस रखते हैं बस हो गया।